Kwa bofelong, tirelo ya go kolobetsa e e neng e sa raraana e e neng e dirwa ke baapostola e ne ya fetolwa go nna moletlo o o raraaneng, o go aparwang diaparo tse di kgethegileng e bile go dirwa ditshupo tse dintsi, o go dirwang dithapelo tse go dumelwang gore di koba meya e e bosula, go segofadiwa metsi, go boelediwa mafoko a a rileng a tumelo ya motheo, le go tlodiwa ka oli go nna boitshepo. Go inwa go se kae mo metsing go ne ga tswelela pele ga anama. Matamo a go kolobetsa a ne a fokodiwa bogolo jwa one, mangwe a one a ne a fokodiwa go nna halofo kgotsa kafa tlase ga foo, go na le kafa a a neng a ntse ka teng pele. Ka sekai, kwa Cazères borwa jwa Fora, letamo le le neng le le dimetara tse 1,13 le ne la fokodiwa go nna boteng jwa dimetara tse 0,48 mo lekgolong la borataro la dingwaga. Moragonyana, mo e ka nnang mo lekgolong la bo12 la dingwaga, mokgwa wa go inwa mo metsing go se kae fela o ne wa fela mme wa emisediwa ke go kgatshiwa ka metsi mo tlhogong. Go ya ka moithuti mongwe wa Mofora Pierre Chaunu, seno se bakilwe ke go bo “go kolobetsa bana go ne go setse go tlwaelega mo dinageng tse di nang le tlelaemete e e maswe, ka gonne go ne go ka se kgonege go ina lesea mo metsing a a tsididi.”